大雨
作者：李之儀
朝代：宋

paragraphs: 向晚雲驟合，雨點如車輪。
入夜勢轉暴，對面語不聞。
初疑坤軸裂，漸覺河海翻。
傾注恣豪放，溝瀆莫吐吞。
平地忽五尺，呼叫均四鄰。
下堰上輒隙，東塞西遽奔。
一身應百給，坐卧不得申。
旦自秉鍤刀，彳亍意已昏。
念茲嗷嗷農，拱手過一春。
入夏又將半，寸苗無宿根。
祈禱備衆伎，杳杳天九閽。
饑殍漫狼藉，極目無煙村。
及此滂沛澤，一洗瘡痍痕。
勞我敢有詞，故喜氣已溫。
置酒會賓客，耕輟翁語孫。
爾年非可期，我責亦粗伸。
欲赴固踴躍，感慨扃重門。